Curro Jiménez

Curro Jimenéz 1970eko hamarkadako espainiar telesail bat izan zen. Lehenbiziko aldiz eta arrakasta handiz 1976-1978 artean aireratu zen:  sortzailea Antonio Larreta uruguaiarra izan zen. Bestalde, telesaila ez zuen zuzendari bakar batek zuzendu, askok baizik: Joaquín Luis Romero Marchent, Antonio Drove, Francisco Rovira Beleta, Pilar Miró, Mario Camus eta Fernando Merino.

Aktore nagusiak honako hauek izan ziren: Sancho Gracia, Álvaro de Luna, Pepe Sancho, Francisco Algora eta Eduardo García. Curro Jimenéz pertsonaia Sevillako probintziako Cantillana udalerriko Andrés López andaluziar bidelapurraren bizian oinarrituta dago.

Kanpoaldeko eszenak Andaluziako hainbat kokalekutan filmatu ziren: Malagako Serranía de Ronda eskualdea, Doñana eta Cabo de Gata lurmuturrean. Lehen denboraldia 1975ean filmatzen hasi zen eta 1976ko abenduaren 22an lehenbiziko aldiz telebistan aireratu.

Estreinatu zenetik, TVE katean maiz berraireratu izan da: hainbat belaunalditako ikusleak erakarri zituen, azkena hain justu ere 2012ko udan protagonista Sancho Graciaren heriotzaren ondorioz, hura omendu nahirik.

 Argumentua 

Telesaila XIX. mendearen hasierako Iberiar Penintsulako Gerra garaian girotuta dago. Bertan, fikziozko Curro Jiménez (Sancho Gracia) bidelapur zorrotz eta justuaren eta bere bidelapur taldearen abenturak azaltzen dira. Taldekideak honako hauek dira: Algarrobo (Álvaro de Luna), Ikasle (Pepe Sancho) eta Fraide (Francisco Algora), azken hori hildakoan, Ijito (Eduardo García) bidelapurrak ordezkatu zuen.

Atalez atal beste hainbat aktore ezagun ere agertu ziren, esate baterako, Terele Pávez, Elisa Ramírez, Patty Shepard, Alfredo Mayo, Charo López, Mirta Miller, Eduardo Fajardo, José Suárez, Juan Ribó, Emma Cohen, Bárbara Rey, Florinda Chico, bai eta Isabel Pantoja kantaria ere, gazte-gaztea zenean.

 Kanpo estekak 
 Curro Jimenéz telesailaren 1. atal osoa ikusgai. Youtube.com 
 Curro Jimenéz telesailaren IMDBko fitxa irakurgai 
 Curro Jimenéz telesailari buruzko orrialdea TVE katearen webgunean ikusgai 

Kategoria:Espainiako telesailak
Kategoria:Gaztelaniaz egindako telesailak
Kategoria:Televisión Españolaren telebista saioak
Kategoria:Abenturazko telesailak
Kategoria:XIX. mendean girotutako telesailak
Kategoria:Andaluzian girotutako telesailak